Bobří soutěska

Bobří soutěska je názov romantického údolia s Bobřím potokom a vodopádom na rozhraní Úsťanského a Libereckého kraja (okresov Česká Lípa a Děčín). Je evidovaná pod č. 2418 ako prírodná pamiatka o rozlohe 0,81 ha v zozname osobitne chránených území AOPK Českej republiky. Nachádza sa asi 2 kilometre východne od obce Verneřice a 4 km severozápadne od Kravař na Českolipsku. Lokalita je v správe regionálneho pracoviska Ústecko AOPK ČR. Popis údolia Chránené územie sa rozprestiera na katastroch Veľká Javorská (obec Žandov, úplne na západe okresu Česká Lípa) - plocha 0,6 ha a Loučky u Verneřic (obec Verneřice, okres Děčín) - plocha 0,21 ha. Tienisté údolie vzniklo eróznou činnosťou v čadičovom podloží, vytvorenom od západu pritekajúcim Bobřím potokom. Dôvodom ochrany je ukážka spätnej erózie v čadičovom telese. Sú tu dva vodopády. Menší penivý vyteká z pukliny v čadičovej skale pod troskami Čertovho mlyna, vysoký je len 2 metre, široký štyri metre. Neďaleko od neho je ďalší vodopád vysoký 6 metrov, nie je však tak mohutný. Celé údolie je zarastené lesom, nachádza sa tu mnoho vzácnych kvetov (napr. ruža ovisnutá), aj živočíchov (napr. vodnár potočný, trasochvost horský). Pokusy o ťažbu uhlia Vo svahu na pravom brehu Bobřího potoka, v miestach pod niekdajšom Čertovým mlynom a vyššie položenou, teraz zaniknutou obcou Starosti, došlo v rokoch 1860 - 1861 k pokusom o ťažbu uhlia. Štôlňa, razená zhruba v polovici svahu, síce dosiahla na sloj hnedého uhlia, to sa však ukázalo byť pre spaľovanie nevhodné. Po opustení bane sa štôlňa zrútila. Vyhlásenie ochrany O zaradení do chránených území rozhodlo uznesenie ONV Děčín 17. mája 1968 a ONV Česká Lípa 5. apríla 1968. Vtedy bola lokalita zapísaná ako CHPV - chránený prírodný výtvor v rozsahu 0,66 ha a zahŕňala vodopád Bobřího potoka v čadičovej sústave. V evidencii Európskych významných lokalít, pozri (Natura 2000) je vedená pod názvom Bínová - Bobří bralá. Je pripravený projekt podstatného zväčšenia chráneného územia. Prístup pre turistov Cez údolie vedie zeleno značený turistický chodník od Kravařov na Verneřice, nie je tu cesta, ani železničná trať. Najbližšia vlaková zastávka je v Kravařoch na trati 087 z Českej Lípy do Lovosíc. Priechodnosť územím bola zlepšená úpravou ciest a vybudovaním lávok aj zábradlí. Za vysokého stavu vody sa tadiaľ neodporúča chodiť. Referencie Pozri aj Bobří potok Bobří vodopád Chránená krajinná oblasť České středohoří Zoznam chránených území v okrese Česká Lípa Zoznam chránených území v okrese Děčín Iné projekty Commons ponúka multimediálne súbory na tému Bobří soutěska Externé odkazy Vyhláška ONV Česká Lípa o zriadení prírodnej pamiatky Vyhláška ONV Dečín o zriadení prírodnej pamiatky Na webe mesta Česká Lípa Archivované 2016-03-05 na Wayback Machine Podrobný popis oblasti Web Nature Bobří bralá - videoukážka na YouTube https://www.youtube.com/watch?v=oZ8ikpjezHY Zdroj Tento článok je čiastočný alebo úplný preklad článku Bobří soutěska na českej Wikipédii.